4. การประกอบธุรกิจของแต่ละสายผลิตภัณฑ์

บริษัท แชงกรี-ลา โฮเต็ล จำกัด (มหาชน) ประกอบธุรกิจโรงแรมชั้น 1 เพื่อให้เช่าที่พักอาศัย
จำหน่ายอาหารและเครื่องดื่ม และบริการอื่นๆ อันเกี่ยวกับธุรกิจโรงแรม เช่น ห้องประชุม
ห้องจัดเลี้ยง บริการศูนย์ธุรกิจ และบริการศูนย์สุขภาพ เป็นต้น บริษัทมีสถานประกอบการ 2 แห่ง
คือ

1)  โรงแรมแชงกรี-ลา กรุงเทพฯ

2)  โรงแรมแชงกรี-ลา เชียงใหม่

นอกจากนี้บริษัทฯ ยังได้มีการลงทุนถือหุ้นในโครงการต่างๆ
ทั้งในประเทศและต่างประเทศโดยผ่านบริษัทย่อยของบริษัท ตามรายละเอียดดังนี้

- บริษัทย่อย

1. บริษัท วัฒนธานี จำกัด (“วัฒนธานี”) จดทะเบียนในประเทศไทย
โดยมีบริษัทเป็นผู้ถือหุ้นในอัตราร้อยละ 100.00 มีทุนจดทะเบียนและทุนที่ชำระแล้ว 1,303 ล้านบาท
วัฒนธานีไม่ได้ประกอบธุรกิจอื่นใดนอกจากลงทุนถือหุ้นในบริษัท Apizaco จำกัด บริษัท Hasfield
Holdings จำกัด และ บริษัท ไทยรุ่งเรือง-เคอรี่ ดีเวลลอปเม้นท์ จำกัด

2. บริษัท Apizaco จำกัด (“Apizaco”) เป็นบริษัทที่จดทะเบียนในประเทศฮ่องกง
(ถือหุ้นโดยวัฒนธานี ในอัตราร้อยละ 100) ทุนจดทะเบียนและทุนที่ชำระแล้วเท่ากับ 280
ล้านเหรียญฮ่องกง และ 206.458 ล้านเหรียญฮ่องกง ตามลำดับ ซึ่ง Apizaco
ไม่ได้ประกอบธุรกิจอื่นใด นอกจากลงทุนในบริษัทอื่นๆ ดังนี้

2.1 ถือหุ้นในบริษัท แชงกรี-ลา เอเชีย จำกัด (“SA”) จำนวน 10,867,055 หุ้น
หรือคิดเป็นร้อยละ 0.38 ของจำนวนหุ้นที่ออกจำหน่ายแล้ว

2.2 ถือหุ้นในบริษัท Zukerman จำกัด (“Zukerman”) ในอัตราร้อยละ 100 Zukerman
เป็นบริษัทจดทะเบียนในประเทศบริติช เวอร์จิ้น ไอส์แลนด์ (British Virgin Islands)
มีทุนจดทะเบียนจำนวน 50,000 เหรียญสหรัฐ ทุนที่ออกจำหน่ายและเรียกชำระแล้วเท่ากับ 1
เหรียญสหรัฐ Zukerman ไม่ได้ประกอบธุรกิจอื่นใดนอกจากลงทุนถือหุ้นในบริษัท 3 บริษัท
ในประเทศเมียนมาร์ คือ

  2.2.1 ถือหุ้นในบริษัท Traders Yangon จำกัด ในอัตราร้อยละ 23.53
  ซึ่งประกอบกิจการโรงแรม Traders ซึ่งเป็นโรงแรมสากลระดับ 4 ดาว
  ในเมืองย่างกุ้งประเทศเมียนมาร์ เพื่อให้เช่าที่พักอาศัย จำหน่ายอาหารและเครื่องดื่ม
  และบริการอื่นๆอันเกี่ยวกับธุรกิจโรงแรม ซึ่งได้เปิดดำเนินการแล้วเมื่อเดือนพฤศจิกายน 2539

2.  ถือหุ้นในบริษัท Shangri-La Yangon จำกัด ในอัตราร้อยละ 22.22
    ซึ่งเป็นบริษัทที่ทำโครงการก่อสร้างโรงแรมแชงกรี-ลา, ย่างกุ้ง และอพาร์ตเม้นท์ให้เช่า
    โครงการของบริษัทได้ถูกเลื่อนออกไปอย่างไม่มีกำหนด
    เนื่องจากสถานการณ์การเมืองในประเทศเมียนมาร์

  2.2.3 ถือหุ้นในบริษัท Traders Square จำกัด ในอัตราร้อยละ 23.56
  ซึ่งเป็นบริษัทที่ทำโครงการก่อสร้างอาคารพาณิชย์สมบูรณ์แบบ
  โครงการของบริษัทได้ถูกเลื่อนออกไปอย่างไม่มีกำหนด
  เนื่องจากสถานการณ์การเมืองในประเทศเมียนมาร์

3. บริษัท Hasfield Holdings จำกัด (“Hasfield”)
เป็นบริษัทจดทะเบียนในประเทศสิงคโปร์ (ถือหุ้นโดยวัฒนธานีในอัตราร้อยละ 100)
ทุนจดทะเบียนและทุนที่เรียกชำระแล้ว 35 ล้านเหรียญสิงคโปร์ และ 34.218 ล้านเหรียญสิงคโปร์
ตามลำดับ ซึ่ง Hasfield ไม่ได้ประกอบธุรกิจอื่นใดนอกจากลงทุนถือหุ้นในบริษัท Cuscaden
Properties จำกัด ในอัตราร้อยละ 14.60 มูลค่าเงินลงทุนคิดเป็นเงินประมาณ 580 ล้านบาท
ซึ่งบริษัท Cuscaden Properties จำกัด ประกอบกิจการโรงแรม Traders Singapore
และศูนย์การค้า Tanglin Shopping Mall

4. บริษัท ไทยรุ่งเรือง-เคอรี่ ดีเวลลอปเม้นท์ จำกัด (ถือหุ้นโดยวัฒนธานี ในอัตราร้อยละ
57.33) มีทุนจดทะเบียนและทุนที่ชำระแล้วจำนวน 231 ล้านบาท บริษัท ไทยรุ่งเรือง-เคอรี่
ดีเวลลอปเม้นท์ จำกัด ไม่ได้ประกอบกิจการอื่นใด นอกจากลงทุนถือหุ้นในบริษัทอื่นคือ ถือหุ้นในบริษัท
ทางยกระดับ ดอนเมือง จำกัด (มหาชน) ในอัตราร้อยละ 2.41 มูลค่าเงินลงทุนประมาณ 213
ล้านบาท

(1) ลักษณะของผลิตภัณฑ์หรือบริการ

- บริษัท แชงกรี-ลา โฮเต็ล จำกัด (มหาชน) และบริษัท Traders Yangon จำกัด

ทั้งสองบริษัทดังกล่าวข้างต้นเป็นบริษัทที่ประกอบธุรกิจโรงแรมและการให้บริการของโรงแรม
โดยแบ่งการบริการของโรงแรมออกเป็น 3 ส่วนใหญ่ๆ คือ

1.  การให้บริการด้านห้องพัก

2.  การให้บริการด้านอาหารและเครื่องดื่ม

3.  การให้บริการด้านอื่นๆ เช่น ซักรีด สื่อสารโทรคมนาคม ศูนย์ธุรกิจ ศูนย์สุขภาพ จัดเลี้ยง
    และประชุมสัมมนา

ลูกค้าของบริษัทส่วนใหญ่จะเป็นนักท่องเที่ยวชาวต่างชาติที่เดินทางเข้ามาท่องเที่ยวในประเทศและนักธุรกิจทั้งในประเทศและต่างประเทศ

- บริษัท Apizaco จำกัด บริษัท Hasfield Holdings จำกัด บริษัท Zukerman จำกัด
และบริษัท วัฒนธานี จำกัด

  ไม่มีผลิตภัณฑ์และบริการ เนื่องจากเป็นบริษัทที่ลงทุนถือหุ้นในบริษัทอื่น

  - บริษัท Shangri-La Yangon จำกัด และบริษัท Traders Square จำกัด

  ไม่มี ผลิตภัณฑ์และบริการ เนื่องจากยังไม่ได้ประกอบกิจการ

  - วัฏจักรของการประกอบธุรกิจ

  วัฏจักรของการประกอบธุรกิจขึ้นอยู่กับฤดูกาลท่องเที่ยวโดยแบ่งเป็น 2 ระยะคือ

  - ช่วงฤดูกาลท่องเที่ยว (High Season)
  อยู่ระหว่างประมาณเดือนตุลาคมถึงเดือนมีนาคมซึ่งจะมีอัตราการเข้าพักเฉลี่ยประมาณร้อยละ 71

  - ช่วงนอกฤดูกาลท่องเที่ยว (Low Season)
  อยู่ระหว่างประมาณเดือนเมษายนถึงเดือนกันยายนซึ่งจะมีอัตราการเข้าพักเฉลี่ยประมาณร้อยละ
  59

  - กำลังการผลิต และปริมาณการผลิต

โรงแรมแชงกรี-ลา กรุงเทพฯ

โรงแรมแชงกรี-ลา กรุงเทพฯ
เป็นโรงแรมระดับห้าดาวที่ตั้งอยู่ริมฝั่งแม่น้ำเจ้าพระยาและอยู่ใจกลางกรุงเทพมหานคร
มีจำนวนห้องพักทั้งหมด 799 ห้อง และเซอร์วิสอพาร์ทเม้นท์จำนวน 24 ห้อง
มีห้องอาหารและบาร์ให้บริการอาหารไทย จีน อิตาเลียน และนานาชาติรวม 11 แห่ง
มีห้องจัดประชุม สัมมนาและจัดเลี้ยง จำนวน 18 ห้อง
รวมถึงห้องแกรนด์บอลรูมที่มีพื้นที่หน้าห้องอันกว้างขวาง สามารถจุคนได้ถึง 2,000 คน
เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม สัมมนาและการจัดเลี้ยง
และยังมีศูนย์บริการธุรกิจที่พรั่งพร้อมด้วยสิ่งอำนวยความสะดวกอันทันสมัย
มีศูนย์สุขภาพซึ่งครบครันด้วยอุปกรณ์กีฬานานาชนิด สระว่ายน้ำกลางแจ้ง เซาว์น่า จากุซซี่
รวมถึงบริการนวดเพื่อสุขภาพด้วย นอกจากนี้ยังมีสปาที่เปิดให้บริการตั้งแต่ปี 2547
ซึ่งเป็นสปาระดับแนวหน้าแห่งหนึ่งของประเทศไทย และได้รับการตอบรับอย่างดีจากลูกค้า

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2552             2551            2550

  อัตราการเข้าพักเฉลี่ย (%)    32.90            58.80           74.10

  อัตราค่าห้องพักเฉลี่ย (บาท)   5,585            5,665           5,316
  ----------------------- ---------------- --------------- ---------------

โรงแรมแชงกรี-ลา เชียงใหม่

โรงแรมแชงกรี-ลา เชียงใหม่ เป็นโรงแรมระดับห้าดาวที่ตั้งอยู่ใจกลางเมืองเชียงใหม่
มีจำนวนห้องพักทั้งหมด 281 ห้อง (รวมห้องชุดจำนวน 61 ห้องแล้ว) มีห้องอาหารและบาร์รวม 5
แห่ง ห้องจัดประชุมสัมมนาและจัดเลี้ยง จำนวน 8 ห้อง ห้องแกรนด์บอลรูมที่มีพื้นที่กว้างขวาง
สามารถจุคนได้ถึง 1,600 คน เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม
สัมมนาและการจัดเลี้ยง และยังมีหอประชุมขนาดใหญ่อีก 1 ห้อง
พร้อมด้วยโสตทัศนูปกรณ์และสิ่งอำนวยความสะดวกอันทันสมัย มีศูนย์สุขภาพ สระว่ายน้ำกลางแจ้ง
จากุชชี่ และยังมีสปาซึ่งมีพื้นที่กว้างขวาง
ตั้งอยู่ด้านในห่างไกลจากฝั่งถนนปราศจากเสียงรบกวนจากการจราจรและล้อมรอบไปด้วยต้นไม้และธรรมชาติที่จะทำให้ผู้มาใช้บริการได้รับความผ่อนคลายและความเป็นส่วนตัว

เนื่องจากโรงแรมแชงกรี-ลา เริ่มเปิดดำเนินการในวันที่ 22 ธันวาคม 2550 ปี 2551
เป็นปีแรกที่เปิดให้บริการเต็มปี มีอัตราการเข้าพักร้อยละ 19.9 และปี 2552
มีอัตราการเข้าพักร้อยละ 28.0

(2) การตลาดและภาวะการแข่งขัน

โรงแรมแชงกรี-ลา กรุงเทพฯ

ตั้งแต่ปลายปี 2551
โรงแรมในกรุงเทพฯและอุตสาหกรรมการท่องเที่ยวได้รับผลกระทบอย่างต่อเนื่องจากปัญหาความวุ่นวายทางการเมือง
และถูกซ้ำเติมจากภาวะวิกฤตทางเศรษฐกิจทั่วโลกซึ่งส่งผลกระทบอย่างมากต่อธุรกิจโรงแรมในเมืองและภาคการท่องเที่ยว

ผลจากความไม่แน่นอนของสถานการณ์ทางการเมืองในประเทศที่ยังคงดำเนินอยู่
การแข็งค่าขึ้นของค่าเงินบาท การระบาดของเชื้อไวรัสเอช1เอ็น1
และวิกฤตการณ์ทางการเงินที่เกิดขึ้นทั่วโลก
ส่งผลให้จำนวนนักท่องเที่ยวต่างชาติที่จะเข้ามากรุงเทพฯลดลงอย่างต่อเนื่องเมื่อเทียบกับปีก่อน
ซึ่งปัจจัยต่างๆเหล่านี้ส่งผลกระทบในเชิงลบต่ออุตสาหกรรมการท่องเที่ยวของประเทศไทย
เพราะนักท่องเที่ยวเพื่อการพักผ่อนจะเลือกสถานที่ท่องเที่ยวโดยพิจารณาปัจจัยเหล่านี้เป็นสำคัญ

ลูกค้าประเภทที่เป็นองค์กรก็ได้รับผลกระทบเป็นอันดับแรกๆ เพราะองค์กรต่างๆ
ใช้มาตรการประหยัดค่าใช้จ่ายอย่างเข้มงวดและลดการท่องเที่ยวให้เหลือน้อยลงเท่าที่จะทำได้
ลูกค้าประเภท MICE ซึ่งเป็นลูกค้าที่ให้ผลกำไรสูงได้ลดการจัดประชุมสัมมนาลง
เนื่องจากต้องการลดค่าใช้จ่ายในการดำเนินงาน

อัตราการเข้าพักของโรงแรมระดับสี่ดาวและห้าดาวในกรุงเทพฯ ลดลงอย่างมีนัยสำคัญ
อย่างไรก็ตามโรงแรมระดับกลางในกรุงเทพฯได้รับผลกระทบไม่มากเท่ากับโรงแรมระดับสูง
ทุกโรงแรมจำเป็นต้องลดอัตราค่าห้องพักลง โดยเฉพาะโรงแรมที่มีห้องพักจำนวนมาก

ในช่วงครึ่งปีแรกของปี 2552 ธุรกิจโรงแรมทั่วทั้งกรุงเทพฯ
มีผลประกอบการลดลงอย่างมากเหมือนที่เคยเกิดขึ้นในช่วงปี 2539 และปี 2540
เช่นเดียวกับธุรกิจโรงแรมในภูมิภาคเอเชียที่สะท้อนให้เห็นถึงภาวะซบเซาที่ไม่ต่างกันเท่าไรนัก
อย่างไรก็ตาม เมื่อเทียบกับกลุ่มประเทศในเอเชียด้วยกันแล้ว
อัตราการเข้าพักของกรุงเทพฯถือว่าลดลงมากที่สุด (ตั้งแต่ต้นปีจนถึงเดือนมิถุนายน 2552 ลดลง
33.3%) แต่อย่างไรก็ตามอัตราค่าห้องพักเฉลี่ยถือว่าลดลงไม่มากเมื่อเทียบกับที่อื่นๆ ในเอเชีย เช่น
ฮ่องกง สิงคโปร์ ปักกิ่งและเซี่ยงไฮ้

นับตั้งแต่เดือนสิงหาคม 2552 เป็นต้นมา ธุรกิจท่องเที่ยวเริ่มส่งสัญญาณฟื้นตัวอย่างชัดเจน
โดยเห็นได้จากจำนวนนักท่องเที่ยวที่เดินทางเข้ามาในประเทศไทยในเดือนสิงหาคมลดลงเพียงแค่ร้อยละ
5 เมื่อเทียบกับปีก่อน และเปลี่ยนเป็นเพิ่มขึ้นมากกว่าร้อยละ 10 ในเดือนกันยายนและตุลาคม
และเพิ่มขึ้นอย่างต่อเนื่องมาจนถึงสิ้นปี 2552
โดยมีปัจจัยที่สนับสนุนการฟื้นตัวของอุตสาหกรรมการท่องเที่ยวของไทยซึ่งประกอบไปด้วย

-   การฟื้นตัวของเศรษฐกิจโลกในไตรมาสที่สามของปี 2552 ดีขึ้นมากกว่าที่คาดไว้
    โดยดูได้จากดัชนีความเชื่อมั่นของผู้บริโภค

-   สถานการณ์ทางการเมืองของไทยเริ่มมีเสถียรภาพมากขึ้น แม้จะมีข่าวลือต่างๆ
    แต่ก็ไม่มีเหตุการณ์ร้ายแรงเกิดขึ้น ซึ่งช่วยเพิ่มความเชื่อมั่นในประเทศไทยให้กลับมา

-   การระบาดของไข้หวัดใหญ่ตั้งแต่ต้นปี 2552 เกิดขึ้นน้อยกว่าที่คาดการณ์ไว้
    ซึ่งช่วยเพิ่มความเชื่อมั่นให้กับนักท่องเที่ยวมากขึ้น

-   มาตรการกระตุ้นเศรษฐกิจของรัฐบาล เช่น การยกเว้นค่าธรรมเนียมวีซ่า
    และการลดค่าธรรมเนียมการขึ้นบินและลงจอดเพื่อช่วยเหลือผู้ประกอบการสายการบิน
    ล้วนช่วยส่งเสริมการท่องเที่ยวของไทย

-   การรณรงค์ด้านการตลาดของการท่องเที่ยวแห่งประเทศไทย (ท.ท.ท.) ตั้งแต่เดือนกรกฎาคม
    2552 ได้แก่ การโฆษณา การเข้าร่วมจัดงานท่องเที่ยวในที่ต่างๆ (Road Show)
    และการเข้าเป็นหุ้นส่วนด้านการตลาดร่วมกับผู้ประกอบการด้านการท่องเที่ยวในต่างประเทศ

การท่องเที่ยวแห่งประเทศไทยประกาศตัวเลขล่าสุดของจำนวนผู้โดยสารขาเข้าที่สนามบินนานาชาติสุวรรณภูมิตั้งแต่เดือนมกราคมถึงเดือนพฤศจิกายน
2552 มีทั้งสิ้นรวม 8.56 ล้านคน* ซึ่งลดลงจากปีก่อน 9.47%

จำนวนผู้เดินทางจากประเทศต่างๆสิบอันดับแรกที่เดินทางเข้ากรุงเทพฯ
ตั้งแต่เดือนมกราคมถึงเดือนพฤศจิกายน 2552 มีอัตราเปลี่ยนแปลงไปจากปี 2551 ดังนี้

  ---------------------- -------------- --------------- ------------------
  ประเทศ                 ม.ค.-พ.ย. 2552 ม.ค.-พ.ย. 2551  อัตราเปลี่ยนแปลง (%)
                         (คน)           (คน)            

  1. ญี่ปุ่น                 843,784        1,027,045       -17.84%

  2. สหราชอาณาจักร        606,286        621,015         -2.37%

  3. จีน                  583,806        697,869         -16.34%

  4. อินเดีย               508,570        465,919         9.15%

  5. สหรัฐอเมริกา          469,577        524,952         -10.55%

  6. เยอรมัน              426,247        419,678         1.57%

  7. ออสเตรเลีย           384,844        450,312         -14.54%

  8. เกาหลี               382,612        604,371         -36.69%

  9. สิงคโปร์              322,785        373,748         -13.64%

  10. ฝรั่งเศส             309,861        308,230         0.53%
  ---------------------- -------------- --------------- ------------------

* ข้อมูลเฉพาะผู้ที่เดินทางเข้ามาทางสนามบินสุวรรณภูมิเพียงแห่งเดียว

มีเพียงสามประเทศในสิบประเทศเท่านั้นที่มีผู้เดินทางเข้ามาที่กรุงเทพฯเพิ่มขึ้นเมื่อเทียบกับปีก่อน
นอกนั้นมีจำนวนลดลงด้วยเลขสองหลักทีเดียว

เมื่อเข้าสู่ปี 2553
การท่องเที่ยวแห่งประเทศไทยคาดว่าสถานการณ์ของอุตสาหกรรมการท่องเที่ยวของไทยจะดีขึ้น
ตราบใดที่ไม่มีวิกฤตทางการเมืองเกิดขึ้น
และคาดการณ์ว่าจำนวนนักท่องเที่ยวต่างชาติจะเพิ่มขึ้นประมาณ 7-10% ซึ่งจะทำให้ในปี 2553
มีนักท่องเที่ยวประมาณ 15.0-15.5 ล้านคน

อย่างไรก็ตาม
คาดกันว่าในธุรกิจโรงแรมและอุตสาหกรรมการท่องเที่ยวของกรุงเทพฯในระยะสั้นจะยังคงมีความท้าทาย
แต่ในระยะกลางและระยะยาวแล้วมีแนวโน้มจะเป็นไปในทางที่ดีขึ้น

สถานการณ์ทางเศรษฐกิจและการเมือง

ในช่วง 9 เดือนแรกของปี 2552 เศรษฐกิจไทยลดลง 5% แต่คาดกันว่าจะเพิ่มขึ้นในไตรมาสที่ 4
ซึ่งส่งผลให้เศรษฐกิจทั้งปีคาดว่าลดลง 3% การเติบโตของเศรษฐกิจในไตรมาสที่ 4 ได้รับปัจจัยดังนี้

-   การฟื้นตัวของเศรษฐกิจโลกซึ่งส่งผลดีต่อภาคธุรกิจการส่งออกและการท่องเที่ยวของไทยโดยตรง

-   การบริโภคของครัวเรือนเพิ่มขึ้นตามด้วยการมีรายได้และการจ้างงานเพิ่มขึ้น

-   มาตรการกระตุ้นเศรษฐกิจที่รัฐบาลไทยนำมาใช้ในปี 2552

ในปี 2553 ประมาณการณ์ว่าเศรษฐกิจไทยจะเติบโตขึ้นประมาณ 3%-4%
แต่ทั้งนี้ขึ้นอยู่กับการฟื้นตัวของเศรษฐกิจโลกและเสถียรภาพของค่าเงินบาทในระดับที่แข่งขันได้
และสิ่งที่สำคัญอย่างยิ่งคือสถานการณ์ทางการเมืองที่มีเสถียรภาพและรัฐบาลสามารถรักษาความเชื่อมั่นของนักลงทุนไว้ได้

โรงแรมแชงกรี-ลา เชียงใหม่

โรงแรมแชงกรี-ลา เชียงใหม่ซึ่งเปิดดำเนินงานมาได้ครบสองปี
และภาวะแวดล้อมทางธุรกิจยังคงท้าทาย
เนื่องจากได้รับผลกระทบจากการปิดสนามบินนานาชาติในกรุงเทพฯ เมื่อปลายปี 2551
รัฐบาลประกาศสถานการณ์ฉุกเฉินในกรุงเทพฯเมื่อกลางเดือนเมษายนปี 2552
เพราะเหตุการณ์ความไม่สงบทางการเมือง
การชุมนุมทางการเมืองของฝ่ายการเมืองได้สร้างความเสียหายให้กับการท่องเที่ยวของไทย
เนื่องจากสื่อมวลชนนำเสนอข่าวในด้านลบ
ทำให้นักท่องเที่ยวมองว่าประเทศไทยเป็นสถานที่ที่ไม่ปลอดภัย
โดยคาดกันว่าสถานการณ์เช่นนี้จะคงอยู่ต่อไปจนกว่านายกรัฐมนตรีคนใหม่จะได้รับการยอมรับและสถานการณ์ทางการเมืองมีเสถียรภาพ

จำนวนห้องพักในจังหวัดเชียงใหม่มีมากกว่าความต้องการตลอดทั้งปี
และโดยเฉพาะอย่างยิ่งในช่วงที่ไม่ใช่ฤดูกาลท่องเที่ยวตั้งแต่เดือนมีนาคมถึงเดือนตุลาคม 2552
นักท่องเที่ยวที่เดินทางเข้ามาเชียงใหม่ในปี 2552 มีจำนวน 1.51 ล้านคน (มาจากต่างประเทศ
109,658 คน และมาจากในประเทศ 1,400,347 คน)
ในขณะที่จำนวนนักท่องเที่ยวรวมมีจำนวนใกล้เคียงกับปี 2551
แต่จำนวนนักท่องเที่ยวที่มาจากต่างประเทศลดลงร้อยละ 85 เมื่อเทียบกับปีที่แล้ว
เมื่อเปรียบเทียบจำนวนนักท่องเที่ยวกับจำนวนห้องพักทั้งหมดในตัวเมืองเชียงใหม่แล้ว
โรงแรมจะสามารถมีอัตราการเข้าพักสูงสุดเพียง 21% ซึ่งที่ผ่านมามีเพียง 10%
ที่จะเลือกพักโรงแรมห้าดาว ดังนั้นโรงแรมใหญ่ๆ
ในเชียงใหม่จึงต้องปรับลดอัตราค่าห้องพักลงจากปีก่อน 35% เพื่อรองรับกับสถานการณ์ที่เกิดขึ้น ปี
2552 โรงแรมแชงกรี-ลา เชียงใหม่มีอัตราการเข้าพักเมื่อเทียบคู่แข่งขันที่อยู่ในกลุ่มเดียวกันอยู่ที่
30.5% เทียบกับปี 2551 ซึ่งอยู่ที่ 32%

ในปี 2552 จำนวนผู้โดยสารของเที่ยวบินสู่เชียงใหม่เฉลี่ยอยู่ที่ 45%
สายการบินไม่สามารถเพิ่มจำนวนผู้โดยสารหรือไม่สามารถเพิ่มเชียงใหม่ให้อยู่ในเส้นทางของสายการบินนานาชาติ
ทำให้กระทบธุรกิจโรงแรมในเชียงใหม่

โรงแรมยังคงมุ่งเน้นลูกค้ากลุ่มที่เป็นกรุ๊ป กลุ่ม Wholsale และกลุ่มจัดประชุมสัมนา (MICE)
เนื่องจากเป็นตลาดที่มีโอกาสเติบโต แม้ว่ากลุ่มลูกค้าเหล่านี้โดยเฉพาะอย่างยิ่งกลุ่ม MICE
จะมีคู่แข่งขันรายใหม่ที่เป็นโรงแรมระดับห้าดาวพร้อมสิ่งอำนวยความสะดวกเกิดขึ้นมากในจังหวัดเชียงใหม่
โรงแรมเลอเมอริเดียน เชียงใหม่ที่เปิดอย่างเป็นทางการแล้วเมื่อเดือนพฤศจิกายน 2551
มีจำนวนห้องพัก 384 ห้อง ห้องจัดประชุมสัมนา 13 ห้อง และห้องอาหาร 3 ห้อง
นับเป็นคู่แข่งขันสำคัญในตลาด MICE และเป็นคู่แข่งสำคัญของโรงแรม แชงกรี-ลา เชียงใหม่ด้วย
เพราะมีกลุ่มลูกค้าเป้าหมายเดียวกัน อีกทั้งยังมีเครือข่ายทั่วโลกซึ่งบริหารโดยกลุ่มสตาร์วู้ด

สถานการณ์ทางเศรษฐกิจและการเมือง

รัฐบาลที่นำโดยนายกรัฐมนตรีคนใหม่ซึ่งแต่งตั้งในเดือนธันวาคม 2551
ไม่ได้ให้ความสำคัญกับปัญหาเศรษฐกิจของเชียงใหม่เป็นลำดับต้นๆ
นักเศรษฐศาสตร์ต่างจับตาและรอคอยให้รัฐบาลปัจจุบันมีเสถียรภาพมากขึ้น

เศรษฐกิจท้องถิ่นของเชียงใหม่ส่วนใหญ่ขึ้นอยู่กับภาคเกษตรกรรมและอุตสาหกรรมที่เกี่ยวเนื่องกับภาคเกษตรกรรม
การท่องเที่ยวและอุตสาหกรรมที่เกี่ยวเนื่องจัดอยู่ในลำดับที่สอง
การค้าขายทั่วไปและอุตสาหกรรมพื้นบ้าน
งานหัตถกรรมและผลิตภัณฑ์เกษตรแปรรูปยังคงเป็นแหล่งรายได้ที่สำคัญ

กลยุทธ์ทางการตลาด

โรงแรมแชงกรี-ลา กรุงเทพฯ

นโยบายการตลาดในช่วงครึ่งปีแรกของปี 2553 จะเน้นการเปิดตัวใหม่ของโรงแรม
เนื่องจากการปรับปรุงโรงแรมซึ่งใช้งบประมาณกว่า 50 ล้านดอลลาร์สหรัฐ
กำหนดเสร็จสมบูรณ์ในกลางปี 2553

กิจกรรมการเปิดตัวโรงแรมใหม่เริ่มด้วยการรณรงค์เชิงรุกทางออนไลน์
เพื่อส่งเสริมการขายของแผนกอาหารและเครื่องดื่ม
เพื่อส่งเสริมให้ลูกค้าในประเทศเข้ามาสมัครเป็นสมาชิก
ซึ่งลูกค้าจะได้รับส่วนลดในการใช้บริการที่ห้องอาหาร ห้องพักและสปา
ตามด้วยการโฆษณาทางออนไลน์ไปยังกลุ่มเป้าหมายนอกจากกลุ่มเป้าหมายลูกค้าในประเทศแล้ว
จะมีกิจกรรมอื่นๆซึ่งจะเพิ่มจำนวนลูกค้าในห้องอาหารต่างๆ

การรณรงค์เพื่อสร้างภาพลักษณ์ใหม่ของโรงแรมใหม่จะทำควบคู่ไปกับการโฆษณาโดยผ่านบริษัทสื่อโฆษณา
โดยมุ่งเน้นไปที่กิจกรรมออนไลน์

หุ้นส่วนทางการตลาดจะมีบทบาทสำคัญในกิจกรรมเปิดตัว โดยมีลูกค้ากลุ่มเป้าหมายคือ กลุ่ม
Wholsale กลุ่มลูกค้าที่เป็นสมาชิกโกลเด้นเซอร์เคิล กลุ่มลูกค้าสายการบิน
และกลุ่มลูกค้าที่มาจากธนาคารต่างชาติ

ผลกระทบจากการปรับปรุงโรงแรม ทำให้ลูกค้ากลุ่ม Wholsale
ซึ่งเป็นลูกค้าหลักของโรงแรมลดลงไปมาก
ดังนั้นโรงแรมจึงมีนโยบายการขายและการตลาดแบบเชิงรุก
เพื่อที่จะสร้างความสัมพันธ์ใหม่เพื่อดึงลูกค้ากลุ่มนี้ให้กลับมาอีกครั้งเช่นในปี 2551

ในกลางปี 2552 โรงแรมได้มุ่งเน้นไปที่กลุ่มลูกค้าที่เป็นองค์กรมากขึ้น
โดยปรับโครงสร้างทีมขายใหม่ และทำแผนการตลาดใหม่เพื่อขยายฐานลูกค้ากลุ่มนี้ให้มากขึ้น
ขณะเดียวกันก็ได้ปรับปรุงแผนการตลาดในการสร้างความภักดีของลูกค้าให้กลับมาใช้บริการอีก
ซึ่งจะเปิดตัวในปี 2553

ในช่วงเศรษฐกิจซบเซานี้ โรงแรมได้เปลี่ยนมาเน้นลูกค้ากลุ่ม MICE
ที่มาจากประเทศใกล้เคียงแทนประเทศที่อยู่ไกลออกไปมากขึ้น โดยเฉพาะสิงคโปร์และฮ่องกง
หากภาวะเศรษฐกิจโลกกระเตื้องขึ้นจะทำให้ลูกค้าที่อยู่ไกลออกไปกลับมาอีกครั้ง

โรงแรมยังคงมุ่งเน้นกลุ่มลูกค้าจัดเลี้ยงในประเทศ
โดยเฉพาะงานเลี้ยงขนาดเล็กถึงขนาดกลางซึ่งลูกค้ามีงบประมาณในการจัดเลี้ยงสูงที่ห้องการ์เด้นรูมซึ่งเป็นห้องจัดเลี้ยงใหม่ของโรงแรม

โรงแรมแชงกรี-ลา เชียงใหม่

เนื่องจากภาวะทางการเมืองในปัจจุบัน
โรงแรมคาดการณ์ว่าจำนวนนักท่องเที่ยวจะยังคงมีอยู่อย่างเบาบาง
เพราะเรื่องความมั่นคงและปลอดภัยเป็นเรื่องอ่อนไหวต่อตลาด
ดังนั้นโรงแรมจึงมุ่งที่จะกระตุ้นยอดขายของห้องพัก ห้องอาหารและสปา
โดยเน้นไปที่กลุ่มลูกค้าที่มาจากที่ต่างๆภายในประเทศไทยและภูมิภาคใกล้เคียงทั้งลูกค้าที่เป็นรายบุคคลและลูกค้าแบบกลุ่ม

ระบบอัตโนมัติและเทคโนโลยีสารสนเทศจะมีบทบาทอย่างสำคัญต่อการตัดสินอนาคตของธุรกิจท่องเที่ยว
โรงแรมจึงต้องมั่นใจว่าลูกค้าสามารถเข้าจองห้องพักโดยผ่านช่องทางการจองห้องพักแบบออนไลน์ที่มีอยู่ได้
และการให้ข้อเสนอพิเศษตามช่วงฤดูกาลให้แก่ลูกค้ากลุ่ม Wholsale ทางอินเตอร์เน็ต และ
Travel Portal จะถูกนำมาใช้เพื่อเพิ่มกำไรให้ธุรกิจ
การโฆษณาออนไลน์จะช่วยเพิ่มโอกาสให้ธุรกิจและก่อให้เกิดประโยชน์สูงสุด

เพื่อรักษาตลาด MICE และพัฒนาธุรกิจให้เติบโตต่อไปในเมืองเชียงใหม่
โรงแรมจะเข้าเป็นสมาชิกกับทุกๆ เว็บไซต์ชั้นนำที่เกี่ยวข้องกับการจัด MICE ที่มีอยู่และน่าเชื่อถือ
และจะสนับสนุนโครงการและกิจกรรมที่เกี่ยวกับ MICE อย่างต่อเนื่อง
อีกทั้งการเสนอราคาห้องพักที่สามารถยืดหยุ่นและแข่งขันได้

การนำฐานข้อมูลลูกค้าของโรงแรมขนาดเล็กซึ่งเกี่ยวข้องกับการเน้นลูกค้าขนาดเล็กจะถูกนำมาใช้เพื่อให้เกิดประโยชน์สูงสุดทางด้านการตลาด

โรงแรมได้ตั้งสำนักงานขายแห่งประเทศไทย (National Sales Office)
เพื่อช่วยดูแลและเพิ่มยอดขายในกลุ่มลูกค้า Wholsale ให้กับโรงแรมแชงกรี-ลา
ทั้งในกรุงเทพฯและเชียงใหม่
โรงแรมจะเข้าเป็นพันธมิตรทางการตลาดกับสายการบินและผู้จัดนำเที่ยวจากต่างประเทศ
โดยเสนอโปรโมชั่นพิเศษเป็นสิ่งแลกเปลี่ยนในการแนะนำลูกค้าและโฆษณาในตลาดต่างประเทศให้กับโรงแรม

โรงแรมจะเสนอขายแพ็คเกจต่างๆพร้อมข้อเสนอที่เป็นสถานที่ท่องเที่ยวที่กำลังเป็นที่นิยม ได้แก่
กอล์ฟ สปา วัด แหล่งชอปปิ้ง และเที่ยวชมวัฒนธรรมล้านนา

โรงแรมได้จัดวางตนเองให้เป็นโรงแรมที่ดีที่สุดในการจัดงานแต่งงานในเชียงใหม่
และจะส่งเสริมกิจกรรมเกี่ยวกับการจัดงานวิวาห์ที่จะมีขึ้นในเดือนกันยายน 2553

สำหรับกลุ่มลูกค้าจัดงานสังคมและจัดประชุมที่ต้องการรูปแบบพิเศษ
โรงแรมก็จะเน้นจุดขายที่เป็นเอกลักษณ์ของท้องถิ่น ได้แก่ แนวขันโตกและกาดเมือง

โรงแรมยังได้ประชาสัมพันธ์ในเรื่องการให้บริการอาหารฮาลาลแก่ลูกค้าที่มาจากภูมิภาคใกล้เคียงและตะวันออกกลาง
โดยจะจัดไว้ที่ห้องจัดเลี้ยงดาหลา โรงแรมแชงกรี-ลา
เชียงใหม่เป็นโรงแรมห้าดาวแห่งเดียวในเมืองเชียงใหม่ที่มีครัวสำหรับอาหารฮาลาลโดยเฉพาะ

- ลักษณะของลูกค้า

  - ลักษณะของลูกค้าและความสัมพันธ์

ลูกค้าของบริษัทส่วนใหญ่จะเป็นนักท่องเที่ยวชาวต่างประเทศที่เดินทางมาท่องเที่ยวในประเทศและนักธุรกิจทั้งในประเทศและต่างประเทศ
มีทั้งที่มาเป็นส่วนตัว เป็นกลุ่มคณะ และผ่านมาทางบริษัททัวร์

- ลูกค้าเป้าหมาย

ลูกค้ากลุ่มเป้าหมายยังคงเป็นลูกค้าด้านการจัดประชุมสัมนาและลูกค้าที่เป็นนักธุรกิจจากอังกฤษ ญี่ปุ่น
ยุโรป อเมริกา แคนาดา ออสเตรเลีย และเอเชีย

- การจำหน่ายและช่องทางการจำหน่าย

  - ช่องทางการจำหน่ายแบ่งออกเป็น

1.  การจำหน่ายในต่างประเทศ บริษัทได้ทำสัญญาการตลาดและการส่งเสริมการขายกับบริษัท
    แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง)
    ซึ่งมีสำนักงานขายอยู่ทั่วโลกเช่น สหรัฐอเมริกา แคนาดา ยุโรป และเอชีย
    ด้วยเครือข่ายของสำนักงานขายและการตลาดทั่วโลกของบริษัท แชงกรี-ลา อินเตอร์เนชั่นแนล
    โฮเต็ล เมเนจเมนท์ จำกัด (ฮ่องกง)
    บริษัทฯจะได้รับการระบุเป็นส่วนหนึ่งของกลุ่มโรงแรมแชงกรี-ลาโดยจะได้รับความช่วยเหลือและผลประโยชน์จากกิจกรรมต่างๆ
    ซึ่งรวมถึง เรื่องการส่งเสริมการขาย ข่าวสารความคืบหน้า
    ตลอดจนการเผยแพร่ข่าวสารต่างๆ
    นอกจากนี้ยังมีศูนย์รับจองห้องพักของโรงแรมแชงกรี-ลาทั่วโลกซึ่งตั้งอยู่ในฮ่องกงและกัวลาลัมเปอร์ที่เปิดให้บริการตลอด
    24 ชั่วโมง

2.  การจำหน่ายในประเทศ บริษัทมีเจ้าหน้าที่การตลาดจำนวน 16 คน
    ซึ่งเป็นสำนักงานที่ติดต่อกับลูกค้าโดยตรงทั้งในประเทศและต่างประเทศ

3.  การจำหน่ายแบบออนไลน์โดยใช้อินเตอร์เน็ตเป็นช่องทางในการจองห้องพักได้โดยตรง
    สามารถเพิ่มโอกาสทางธุรกิจให้กับโรงแรมเป็นอย่างมาก
    ซึ่งโรงแรมได้พัฒนาปรับปรุงให้เว็บไซต์สามารถเข้าถึงได้รวดเร็วและง่ายขึ้น

สาระสำคัญของสัญญาการตลาดและการส่งเสริมการขายที่บริษัทได้ทำกับบริษัท แชงกรี-ลา
อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) มีผลใช้บังคับตั้งแต่วันที่ 1 มีนาคม พ.ศ.
2529 และอาจบอกเลิกได้โดยการตกลงร่วมกันของคู่สัญญาทั้งสองฝ่าย
บริษัทได้เข้าทำสัญญาแก้ไขเพิ่มเติมสัญญาการตลาดและส่งเสริมการขายกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ จำกัด (ฮ่องกง) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่ด้วย
ซึ่งสัญญานี้มีผลบังคับนับแต่วันเปิดโรงแรมแชงกรี-ลา เชียงใหม่เป็นต้นไป
ส่วนข้อความและเงื่อนไขอื่นในสัญญาเหมือนกับสัญญาเริ่มแรก ค่าใช้จ่ายของสัญญาเป็นดังนี้

โรงแรมแชงกรี-ลา กรุงเทพฯ

1.  ค่าใช้จ่ายรวม

บริษัทฯตกลงที่จะปันส่วนค่าใช้จ่ายที่เกิดขึ้นจากการส่งเสริมการขายและการตลาดตามอัตราส่วนที่เห็นว่าเหมาะสมและถูกต้องโดยจะตกลงกันเป็นปีๆ
ไป แต่ทั้งนี้ยอดค่าใช้จ่ายทั้งหมดในส่วนแรกต่อปีต้องไม่เกิน 150,000 ดอลลาร์สหรัฐต่อปี และบริษัท
แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) จะเรียกเก็บทุกๆ สิ้นเดือน

2.  ค่าใช้จ่ายอื่นๆ

นอกจากค่าใช้จ่ายที่กล่าวไว้ในข้อ 1.1 แล้ว
โรงแรมต้องรับผิดชอบค่าใช้จ่ายโดยตรงในการดำเนินการที่เกิดขึ้นจากการขอร้องโดยตรงจากทางโรงแรม
นอกจากนี้ยังมีค่าใช้จ่ายอื่นๆที่โรงแรมต้องรับผิดชอบ เช่น

  -
  การตีพิมพ์เอกสารการส่งเสริมการขายของโรงแรมนี้ในประเทศไทยและสถานที่น่าสนใจของประเทศไทยเป็นการพิเศษเฉพาะ

-   โทรศัพท์ทางไกลถึงโรงแรมเพื่อการดำเนินธุรกิจ

  - ค่าใช้จ่ายในการส่งจดหมายทางไปรษณีย์โดยตรง

  -
  ค่าภาษีศุลกากรและค่าธรรมเนียมการผ่านด่านศุลกากรและค่าไปรษณียากรสำหรับเอกสารการส่งเสริมการขายของโรงแรม

  - การแสดงมหกรรมสินค้า (ร้านจัดแสดงและแผงร้าน)

  - ค่าใช้จ่ายอื่นๆ ที่เกี่ยวข้องโดยตรงกับโรงแรมซึ่งนอกเหนือจากที่ระบุไว้

โรงแรมแชงกรี-ลา เชียงใหม่

บริษัทฯตกลงจ่ายค่าธรรมเนียมในส่วนที่เกี่ยวกับการตลาดและการส่งเสริมการขายในอัตราร้อยละ 1
ของยอดรายได้จากการดำเนินงานต่อปี

- จำนวนของลูกค้า

จำนวนลูกค้าของบริษัทแบ่งตามภูมิศาสตร์ มีสัดส่วนดังนี้

โรงแรมแชงกรี-ลา กรุงเทพฯ

(หน่วย : ร้อยละ)

  --------------------------- -------------- --------------- -------------
  กลุ่มลูกค้า                     2552           2551            2550

  เอเชีย                       27.0           29.6            27.2

  ญี่ปุ่น                         7.0            7.6             9.4

  ยุโรป                        40.0           35.8            38.1

  สหรัฐอเมริกา / แคนาดา         15.0           15.4            14.0

  อื่นๆ                         11.0           11.6            11.3

  รวม                         100.00         100.0           100.0
  --------------------------- -------------- --------------- -------------

โรงแรมแชงกรี-ลา เชียงใหม่

(หน่วย : ร้อยละ)

  ---------------------------------- ------------------ ------------------
  กลุ่มลูกค้า                            2552               2551

  เอเชีย                              69.3               77.8

  ยุโรป                               13.7               4.3

  สหรัฐอเมริกา / แคนาดา                9.8                5.3

  อื่นๆ                                7.2                12.5

  รวม                                100.00             100.0
  ---------------------------------- ------------------ ------------------

** โรงแรมแชงกรี-ลา เชียงใหม่เริ่มเปิดดำเนินการเมื่อวันที่ 22 ธันวาคม 2550

การขายให้ลูกค้ารายใดรายหนึ่งจนถึง อัตราร้อยละ 30 ในระยะเวลา 3 ปี ติดต่อกัน : ไม่มี

- สิทธิหรือข้อจำกัดในการประกอบธุรกิจ

โรงแรมแชงกรี-ลา กรุงเทพฯ

บริษัทได้ทำสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี
(ฮอลแลนด์) สัญญานี้มีอายุ 20 ปี เริ่มตั้งแต่วันที่ 1 มกราคม พ.ศ. 2533
ถ้าพ้นระยะเวลายี่สิบปีไปแล้วสามารถต่อสัญญาได้อีก 10 ปี โดยบริษัทฯ
ต้องแจ้งเป็นลายลักษณ์อักษรไม่น้อยกว่า 4 เดือนก่อนวันหมดอายุสัญญา
จากผลของสัญญานี้ทำให้บริษัทได้สิทธิในการใช้เครื่องหมายทางการค้า
ความรู้ทางเทคนิคและสิทธิอื่นๆ ที่มีอยู่ของ Shangri-La System บริษัทจ่ายค่าสิทธิให้แก่บริษัท
แชงกรี-ลา อินเตอร์เนชั่นแนล โฮเต็ล แมนเนจ-เม้นท์ บีวี (ฮอลแลนด์) ดังนี้

1. ค่าธรรมเนียมรายปี ปีละ 275,000 เหรียญสหรัฐ

2. ค่าธรรมเนียมเพิ่มเติม (แล้วแต่จำนวนใดจะสูงกว่า)

2.1 400,000 เหรียญสหรัฐต่อปี หรือ

2.2 2.75 % ของยอดรายได้รวมจากการดำเนินงานต่อปี

โรงแรมแชงกรี-ลา เชียงใหม่

บริษัทได้ทำสัญญาแก้ไขเพิ่มเติมสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล
แมนเนจเม้นท์ บีวี (ฮอลแลนด์) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่
และเพิ่มเติมในเรื่องค่าธรรมเนียมที่จะเรียกเก็บสำหรับการเปิดให้บริการของโรงแรมแชงกรี-ลา,
เชียงใหม่ คือ คิดค่าธรรมเนียมการบริหารงานในอัตราร้อยละ 3
ของยอดรายได้จากการดำเนินงานต่อปี
โดยข้อความและเงื่อนไขอื่นที่ระบุในสัญญาเดิมฉบับดังกล่าวยังคงเดิมไม่เปลี่ยนแปลง

เมื่อวันที่ 24 กันยายน 2552 บริษัทได้เข้าทำสัญญาต่ออายุสัญญาดำเนินงานกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ บีวี จำกัด ออกไปอีกเป็นเวลา 20 ปี เริ่มตั้งแต่วันที่ 1
มกราคม 2553 โดยมีข้อความและเงื่อนไขที่เป็นสาระสำคัญคงเดิมไม่เปลี่ยนแปลง